ระเบียบกรมวิชาการเกษตร ว่าด้วยการคัดค้านคำขอจดทะเบียนพันธุ์พืชใหม่และการโต้แย้งคำคัดค้าน พ.ศ. 2545 ออกตามความในพระราชบัญญัติคุ้มครองพันธุ์พืช พ.ศ. 2542
ระเบียบกรมวิชาการเกษตร
ระเบียบกรมวิชาการเกษตร
ว่าด้วยการคัดค้านคำขอจดทะเบียนพันธุ์พืชใหม่
และการโต้แย้งคำคัดค้าน
พ.ศ. ๒๕๔๕
ออกตามความในพระราชบัญญัติคุ้มครองพันธุ์พืช
พ.ศ. ๒๕๔๒
 

อาศัยอำนาจตามความในมาตรา ๒๔
แห่งพระราชบัญญัติคุ้มครองพันธุ์พืช พ.ศ. ๒๕๔๒ อธิบดีกรมวิชาการเกษตรจึงออกระเบียบไว้
ดังนี้

ข้อ ๑
ระเบียบนี้เรียกว่า ระเบียบกรมวิชาการเกษตร ว่าด้วยการคัดค้านคำขอจดทะเบียนพันธุ์พืชใหม่
และการโต้แย้งคำคัดค้าน พ.ศ. ๒๕๔๕

ข้อ ๒[๑]
ให้ใช้ระเบียบนี้ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ในระเบียบนี้
คำขอ หมายความว่า คำขอจดทะเบียนพันธุ์พืชใหม่
ผู้คัดค้าน หมายความว่า
ผู้คัดค้านคำขอจดทะเบียนพันธุ์พืชใหม่
ผู้โต้แย้ง หมายความว่า ผู้ขอจดทะเบียนพันธุ์พืชใหม่
คำคัดค้าน หมายความว่า คำคัดค้านตามมาตรา ๒๓ แห่งพระราชบัญญัติคุ้มครองพันธุ์พืช
พ.ศ. ๒๕๔๒

ข้อ ๔ การคัดค้านคำขอ
ให้ผู้คัดค้านยื่นคำคัดค้านพร้อมแนบเอกสารหลักฐานดังต่อไปนี้
(๑) สำเนาคำคัดค้าน จำนวน ๒ ชุด
(๒) สำเนาบัตรประจำตัวประชาชน
(๓) เอกสารหลักฐานประกอบคำคัดค้าน

ข้อ ๕
การโต้แย้งคำคัดค้าน ให้ผู้โต้แย้งยื่นคำโต้แย้งพร้อมแนบเอกสารหลักฐาน
ดังต่อไปนี้
(๑) สำเนาคำโต้แย้ง จำนวน ๒ ชุด
(๒) สำเนาบัตรประจำตัวประชาชน
(๓) เอกสารหลักฐานประกอบคำโต้แย้ง

ข้อ ๖
ในกรณีที่ไม่อาจส่งเอกสารหลักฐานประกอบคำคัดค้านตามข้อ ๔ (๓) หรือคำโต้แย้งตามข้อ
๕ (๓) ได้
ให้ผู้คัดค้านหรือผู้โต้แย้งทำหนังสือขอผ่อนผันมาพร้อมกับการยื่นคำคัดค้านหรือโต้แย้งนั้น
ในการนี้ให้พนักงานเจ้าหน้าที่มีอำนาจผ่อนผันได้ไม่เกินสามสิบวันนับแต่วันที่ยื่นหนังสือขอผ่อนผัน
ในกรณีที่ผู้คัดค้านหรือผู้โต้แย้งไม่ส่งเอกสารหลักฐานภายในกำหนดเวลาตามวรรคหนึ่งให้พนักงานเจ้าหน้าที่พิจารณาคำขอจดทะเบียนต่อไปโดยไม่ต้องรอเอกสารหลักฐานดังกล่าว

ข้อ ๗ ในการพิจารณาคำคัดค้านและคำโต้แย้ง
พนักงานเจ้าหน้าที่จะเรียกให้ผู้คัดค้าน ผู้โต้แย้ง หรือบุคคลอื่นซึ่งมีส่วนได้ส่วนเสียมาให้ถ้อยคำ
หรือให้ส่งเอกสารหรือสิ่งใดเพิ่มเติม ภายในระยะเวลาที่กำหนดก็ได้

ข้อ ๘
เมื่อพนักงานเจ้าหน้าที่ได้พิจารณาคำคัดค้าน
และคำโต้แย้งพร้อมทั้งเอกสารหลักฐานและคำชี้แจงของบุคคลที่เรียกมาให้ถ้อยคำตามข้อ
๗ (ถ้ามี) แล้วให้รายงานความเห็นต่ออธิบดี

ข้อ ๙ บรรดาเอกสารที่จะต้องส่งตามระเบียบนี้
ถ้าจัดทำขึ้นเป็นภาษาต่างประเทศให้ผู้คัดค้านหรือผู้โต้แย้ง แล้วแต่กรณี
ส่งเอกสารนั้นพร้อมด้วยคำแปลเป็นภาษาไทย โดยมีคำรับรองของผู้แปลว่าเป็นคำแปลที่ถูกต้อง


ประกาศ ณ วันที่ ๒๓ กรกฎาคม พ.ศ. ๒๕๔๕
สมศักดิ์ สิงหลกะ
อธิบดีกรมวิชาการเกษตร













วิชชุตา/ผู้จัดทำ
๘ สิงหาคม ๒๕๕๔

















































[๑] ราชกิจจานุเบกษา
เล่ม ๑๑๙ ตอนพิเศษ ๗๔ ง/หน้า ๒๑/๙ สิงหาคม ๒๕๔๕